**ELŐTERJESZTÉS**

**Szombathely Megyei Jogú Város Közgyűlésének 2023. december 14-i ülésére**

**Tájékoztató a Háziorvosi Életpálya Modell tapasztalatairól**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

Az egészségügyi alapellátás biztosítása területén országos szintű probléma a betöltetlen háziorvosi és fogorvosi praxisok magas és egyre növekvő száma. A Nemzeti Egészségbiztosítási Alapkezelő honlapján elérhető adatok szerint 2020. januárjában 469 háziorvosi és 256 alapellátó fogorvosi praxis állt üresen.

Szombathely vonatkozásában 2020. év elején – hasonlóan számos budapesti kerülethez és az ország más településeihez - megoldásra váró problémát jelentett 3, tartósan betöltetlen házi gyermekorvosi körzet, valamint a 2020. február 1. napján megüresedett további 1 gyermekorvosi körzet.

Szintén az országos helyzetnek megfelelően Szombathely város esetében is megfigyelhető a háziorvosok magas átlagéletkora, amely tény szintén kihívások elé állította a várost a háziorvosi ellátás folyamatosságának biztosítása tekintetében.

A város polgárai által jogosan megfogalmazott elvárás az önkormányzattal szemben, hogy mindenki számára egyaránt elérhető és biztosított legyen a háziorvosi, illetve a gyermek háziorvosi és a fogorvosi ellátás. Ugyanakkor a tartósan betöltetlen praxisok helyzete azt mutatta, hogy azonnali önkormányzati beavatkozás nélkül e praxisok betöltése nem lehetséges.

.

Fentiek alapján elmondható, hogy a háziorvosi és fogorvosi körzetek betöltésével, működésével kapcsolatosan jelentkező rendszer szintű problémák megoldása érdekében önkormányzati beavatkozás volt szükséges.

Annak érdekében, hogy városunkban csökkenjen a betöltetlen háziorvosi és fogorvosi praxisok száma, Szombathely Megyei Jogú Város Közgyűlése 55/2020. (II.27.) Kgy. számú határozatával bevezette a **Háziorvosi Életpálya Modell** rendszerét **2020. március 1. napjával.** A Közgyűlés a szóban forgó határozat 5. pontjában felkérte a polgármestert, hogy a Háziorvosi Életpálya Modell működésének tapasztalatairól tájékoztassa a Közgyűlést.

A Szombathelyi Háziorvosi Életpálya Modell 3 pillére az alábbi:

1. **A tartósan, legalább 6 hónapja üres praxisok betöltésének ösztönzése**

A tartósan, legalább 6 hónapja üresen álló praxisok betöltésének ösztönzésére 10 millió forint szabad felhasználású, vissza nem térítendő támogatás biztosítása.

Továbbá a kiskorú gyermeket nevelő háziorvos számára a munkavégzése szempontjából legideálisabb elhelyezkedésű önkormányzati bölcsődében vagy óvodában az intézménybe történő beiratkozáskor az önkormányzat elsőbbség alapján ellátástbiztosít.

1. **A praxis megtartását célzó önkormányzati támogatás bevezetése**

A praxis megtartását célzó önkormányzati támogatás biztosítása a szombathelyi praxisban eltöltött évek (15-40 év) száma alapján 1-6 millió forint összegben sávos rendszerben történő jutalmazás alábbiak szerint:

|  |  |
| --- | --- |
| Szombathelyi praxisban eltöltött évek száma | Egyszeri elismerés összege |
| 15 | 1 M Ft |
| 20 | 2 M Ft |
| 25 | 3 M Ft |
| 30 | 4 M Ft |
| 35 | 5 M Ft |
| 40 | 6 M Ft |

1. **A praxis átadását ösztönző önkormányzati intézkedések bevezetése**

A praxis átadását ösztönző önkormányzati intézkedésként a 70-75 év közötti háziorvosok/fogorvosok részére 4 M Ft összegű támogatás biztosítása.

A támogatási rendszer bevezetéseként 2020. évben a már legalább 20 éve szombathelyi praxist betöltő háziorvosok számára (21 fő) egységesen 500.000 Ft egyszeri támogatás került kifizetésre, valamint két, 40 évet meghaladóan praktizáló szombathelyi háziorvos részére további 500.000,- Ft jutalom került kifizetésre, tekintettel arra, hogy a sávos jutalmazási rendszerben a hosszabb ideje végzett munkájuk további ellentételezésére már nem nyílik lehetőség.

**A Háziorvosi Életpálya Modellhez a 2020. március 1-i bevezetése óta összesen 55 orvos csatlakozott.**

A Modell bevezetésének köszönhetően 2020., 2021. és 2022. évben évente 2 fő (összesen 6 fő), 2023. évben pedig 3 fő háziorvos csatlakozott a Modell 1-es pilléréhez, tartósan betöltetlen praxis működtetési jogának megszerzése céljából.

A Modell 2. pillére alapján 2020. évben 4 fő részére összesen 18 millió forint, 2021. évben 12 fő részére összesen 37 millió forint, 2022. évben 4 fő részérére összesen 14 millió forint, 2023. évben 3 fő részére összesen 7 millió forint, mindösszesen 76 millió forint jutalom került kifizetésre.

A Modell 3. pillére értelmében 2020. évben 1 fő részére 4 millió forint, 2021. évben szintén 1 fő részére 4 millió forint, mindösszesen 8 millió forint került biztosításra, a praxis átadását ösztönző támogatásként.

A Modell keretében az alábbi összegek kifizetésére került sor:

2020. évben: 58 M Ft

2021. évben: 61 M Ft

2022. évben: 34 M Ft

2023. évben: 37 M Ft

 **Mindösszesen: 190 M Ft**

Az egészségügyi alapellátás biztosítása területén országos szintű probléma a betöltetlen háziorvosi és fogorvosi praxisok magas és egyre növekvő száma. A Gazdaságkutató Zrt. honlapján elérhető adatok szerint 2023. augusztus 1-i adatok szerint 659 tartósan (6 hónapnál hosszabb ideje) betöltetlen háziorvosi praxis volt Magyarországon összesen 517 településen/kerületben. Ebből 182 felnőtt, 153 gyermek, illetve 324 vegyes praxis volt.

**A Háziorvosi Életpálya Modell bevezetésének köszönhetően Szombathelyen jelenleg nincs tartósan betöltetlen felnőtt háziorvosi és házi gyermekorvosi praxis.**

Előzőekre tekintettel javaslom a Háziorvosi Életpálya Modell további fenntartását.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. december „ ”**

 **/: Dr. Nemény András :/**

**HATÁROZATI JAVASLAT**

**…./2023. (XII.14.) Kgy. számú határozat**

1. Szombathely Megyei Jogú Város Közgyűlése megtárgyalta a Háziorvosi Életpálya Modell tapasztalatairól szóló tájékoztatót, és azt tudomásul veszi.
2. A Közgyűlés egyetért a Háziorvosi Életpálya Modell további működtetésével.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal